Listaverkið Brák eftir Bjarna Þór Bjarnason . Ekki alls fyrir löngu flutti Skessuhorn fréttir af braki neðan við Brák . Þar var átt við bretti og hellur og annað drasl sem ekki var augnayndi á planinu neðan við listaverkið Brák í Borgarnesi . Þótti blaðamanni það klaufalegt að hafa svona draslaralegt á einum fegursta útsýnisstað Borgnesinga . Úr þessu ástandi hefur nú verið bætt og er því rétt að hrósa Borgarbyggð fyrir framtakið . Hið ókláraða plan sem áður var húsgrunnur er nú laust við allt rusl og með smá vinnu við frágang þess mætti gera þarna enn fallegri aðstöðu fyrir ferðamenn . Ástandið nú er þó miklum mun betra en áður var og óskar Skessuhorn Borgnesingum til hamingju með það .